Beurtkragskedule aangepas(Foto: Maroela Media) Eskom het Woensdag aangekondig dat fase 3-beurtkrag vandag en môre (Donderdag) om 16:00 in werking tree en vir dié twee dae tot 05:00 sal geld. Die kragvoorsiener het aan die begin van die week aangedui dat dié fase tot middernag sal duur. “Fase 3 is tot 05:00 verleng ten einde die damvlakke by die pompopgaarstasies aan te vul,” het die kragvoorsiener in ŉ verklaring gesê. Fase 2-beurtkrag sal Vrydag om 16:00 ingestel word en sal tot Saterdag 05:00 duur. Eskom sê hy sal Vrydagmiddag meer inligting bekend maak oor die naweek se beurtkragskedule. ŉ Eenheid elk by onderskeidelik Duvha en Medupi en drie eenhede by die Kendal-kragsentrale is sedert Dinsdagoggend weer aanlyn gebring. Teen Woensdag was eenhede by Arnot, Camden, Tutuka en Kusile egter steeds buite werking.